Zbulimi amerikan: Kina, Rusia, kërcënimet më të mëdha ndaj sigurisë globale 
Në dëshminë para komisionit të Senatit për Zbulimin, Drejtori i Zbulimit Kombëtar, Dan Coats i quajti sfidat e sigurisë në mbarë globin një "përzierje toksike"
Shefat e agjencive amerikane të zbulimit kanë paralajmëruar për një numër kërcënimesh ndaj sigurisë në të gjithë botën me të cilat po përballen Shtetet e Bashkuara. Në dëshminë para Komisionit të Senatit për Zbulimin të martën drejtuesit e agjencive amerikane të zbulimit thanë se Koreja e Veriut nuk ka gjasa të heqë dorë plotësisht nga programi i saj bërthamor dhe Irani teknikisht po zbaton marrëveshjen bërthamore të vitit 2015. Këto konkluzione janë në kundërshtim me parimet kyçe të politikës së jashtme të presidentit Donald Trump. Korrespondenti i Zërit të Amerikës Michael Bowman njofton nga Senati, ku ligjvënësit e të dyja partive u njohën me paralajmërimet e agjencive të zbulimit mbi kërcënimet ndaj sigurisë në shkallë botërore. Drejtori i Zbulimit Kombëtar të Amerikës pasqyroi në mënyrë të qartë sfidat e sigurisë në mbarë globin, duke i quajtur ato një "përzierje toksike". Në krye të listës janë Kina dhe Rusia. Senatorët shohin një kërcënim të kombinuar. Duke marrë parasysh përgatitjet e Presidentit Donald Trump për një takim tjetër me udhëheqësin e Koresë së Veriut, Kim Jong Un, senatorët donin të dinin më shumë mbi angazhimin e Phenianit për të hequr dorë nga programi bërthamor. Në lidhje me marrëveshjen bërthamore me Iranin, që Presidenti Trump e ka quajtur të dëmshme dhe nga e cila ai tërhoq, Drejtorja e CIA-s, Gina Haspel tha se ajo po zbatohet. Drejtorja e CIA-s, Gina Haspel ofroi një pasqyrë të komplikuar të Shtetit Islamik në Siri, ndërsa Presidenti Trump në dhjetor të vitit të kaluar njoftoi tërheqjen e forcave amerikane nga ky vend. Në lidhje me luftën e vazhdueshme për pushtet në Venezuelë, ku Uashingtoni po mbështet opozitën kundër udhëheqësit socialist të vendit, senatori republikan Marco Rubio shprehu sheqetësimin e tij për këtë çështje. Ndërsa, senatori King paralajmëroi kundër një angazhimi të Amerikës për ndryshimin e regjimit në Venezuelë, që ai e përshkroi si një veprim që mund të sjellë pasoja negative.